Spørsmål om gevinstbeskatning ved realisasjon av aksjer i selskap hjemmehørende på Svalbard og på fastlandet
Dato: 2005-09-09

Sammendrag: september 2005 (BFU 41/05) Skattyter har ervervet aksjer i selskap hjemmehørende på Svalbard og på fastlandet. Aksjeervervene har skjedd dels mens skattyter var bosatt på Svalbard og dels mens han var bosatt på fastlandet. Det er reist spørsmål om beskatning av gevinster som realiseres etter tilbakekomst til fastlandet. Skattedirektoratet kom til at skattyters aksjesalg skal følge skattelovens regler, og at aksjer i selskap hjemmehørende på Svalbard i denne sammenheng skal likestilles med aksjer i selskap hjemmehørende i utlandet.

Innsenders fremstilling av faktum og jus På bakgrunn av de opplysninger som er gitt i anmodningen, legges det til grunn at skattyter har vært bosatt på Svalbard fra 1989 til 2003, da han flyttet tilbake til Østlandet. Det legges videre til grunn at skattyter er eier av aksjer i selskap med forretningskontor på Svalbard så vel som på fastlandet. Aksjene er ervervet dels mens han var bosatt på Svalbard og dels mens han har vært bosatt på Østlandet. Skattyter vurderer å avhende aksjer, og ønsker en bindende forhåndsuttalelse som tar stilling til skatteplikt for eventuell gevinst ved realisasjon av aksjer i selskap hjemmehørende på Svalbard og på fastlandet som han eide da han flyttet fra Svalbard til Østlandet. Det samme gjelder aksjer i selskap hjemmehørende på Svalbard og på fastlandet som han erverver eller har ervervet etter at han flyttet tilbake til Østlandet i 2003. Skattedirektoratets vurderinger Skattedirektoratet skal i det følgende ta stilling til spørsmål om skatteplikt ved realisasjon av aksjer i selskap hjemmehørende på Svalbard og i selskap hjemmehørende på fastlandet, som er ervervet dels mens skattyter var bosatt på Svalbard og dels mens han er/har vært bosatt på Østlandet/på fastlandet. Slik saken er opplyst legges det til grunn at aksjene ikke er eid som ledd i virksomhet som drives av skattyter. Lov av 26. mars 1999 nr. 14 om skatt av formue og inntekt (skatteloven) angir i kapittel 2 bl.a. hvem som har skatteplikt til riket/fastlandet. Det fremgår i § 2-35 annet ledd at for skatt til Svalbard gjelder bestemmelser i egen lov, lov av 29. november 1996 nr. 68 Lov om skatt til Svalbard (Svalbardskatteloven). Ved vurderingen av hvilket regelsett som kommer til anvendelse, vil det avgjørende være hvilket regelsett skattyter er undergitt på tidspunktet for den skatteutløsende disposisjon. Skattyter flyttet fra Svalbard tilbake til Østlandet i 2003, og det legges for den videre fremstilling til grunn at skatteplikten til Svalbard er opphørt, jf. Svalbardskatteloven § 2-1 første ledd i.f., og at han er skattepliktig til fastlandet etter skatteloven § 2-1 som bosatt i riket. Han er derfor undergitt de alminnelige regler som følger av skatteloven. Vi skal nedenfor ta stilling til hvilke regler som gjelder ved realisasjon av aksjer i selskap som er hjemmehørende henholdsvis på fastlandet og på Svalbard. Gevinst ved realisasjon av formuesobjekt utenfor virksomhet er skattepliktig etter hovedregelen i skatteloven § 5-1 annet ledd. Tilsvarende er tap fradragsberettiget med hjemmel i skatteloven § 6-2 første ledd. For gevinstbeskatning av aksjer er det gitt særregler i skatteloven §§ 10-30 flg. Reglene omfatter aksjer så vel i norske selskaper som aksjer i selskap hjemmehørende i utlandet. Skatteplikt for gevinst fremgår i skatteloven § 10-31 første ledd. Fradragsrett for tap fremgår i skatteloven § 10-31 annet ledd. Det følger av skatteloven § 2-35 annet ledd at ved anvendelse av loven, skal selskap hjemmehørende på Svalbard likestilles med selskap hjemmehørende i utlandet. (Dette gjelder likevel ikke ved anvendelsen av § 10-13 som gjelder utbetaling av aksjeutbytte.) Skattyters aksjer i selskap hjemmehørende på Svalbard skal derfor følge de regler som gjelder for aksjer i selskap hjemmehørende i utlandet. Skattedirektoratet er etter dette kommet til at skattyters gevinst ved realisasjon av aksjer vil være skattepliktig etter skatteloven. Tilsvarende vil eventuelt tap være fradragsberettiget. Dette gjelder uavhengig av om det gjelder aksjer i selskap hjemmehørende i Norge eller i selskap hjemmehørende på Svalbard. Slik saken er opplyst er det ikke grunnlag for å gå inn på den konkrete gevinstberegning. Det skal imidlertid bemerkes at reglene i skatteloven §§ 10-30 flg. slik de gjelder for inntektsåret 2005, skiller mellom aksjer i selskap hjemmehørende i Norge, jf. første ledd, og aksjer i selskap hjemmehørende i utlandet, herunder på Svalbard, jf. tredje ledd. For realisasjoner som finner sted fra og med 1. januar 2006 gjelder nye bestemmelser om gevinstbeskatning og tapsfradrag, jf. skatteloven §§ 10-30 flg. slik reglene lyder med virkning fra og med inntektsåret 2006. Konklusjon Skattyters gevinst ved realisasjon av aksjer i selskap hjemmehørende i Norge og i selskap hjemmehørende på Svalbard vil være skattepliktig etter skatteloven § 5-1 annet ledd, jf. § 10-31 første ledd. Tilsvarende vil eventuelt tap være fradragsberettiget, jf. skatteloven § 6-2 første ledd, jf. § 10-31 annet ledd.